KOMISSION TÄYTÄNTÖÖNPANOPÄÄTÖS (EU) 2022/551,

annettu 4 päivänä huhtikuuta 2022,

U.S. Securities and Exchange Commissionin hyväksymiä ja valvomia keskusvastapuolia koskevan Amerikan yhdysvaltojen sääntelykehyksen vastaavuudesta Euroopan parlamentin ja neuvoston asetuksen (EU) N:o 648/2012 vaatimusten kanssa annetun täytäntöönpanopäätöksen (EU) 2021/85 muuttamisesta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon OTC-johdannaisista, keskusvastapuolista ja kauppatietorekistereistä 4 päivänä heinäkuuta 2012 annetun Euroopan parlamentin ja neuvoston asetuksen (EU) N:o 648/2012 (1) ja erityisesti sen 25 artiklan 6 kohdan,

sekä katsoo seuraavaa:

(1) Komission täytäntöönpanopäätöksessä (EU) 2021/85 (2) määritetään, että Amerikan yhdysvaltojen, jäljempänä ’Yhdysvallat’, oikeudelliset ja valvontajärjestelyt, jotka koskevat U.S. Securities and Exchange Commissionin, jäljempänä ’SEC’, valvomia keskusvastapuolia, joiden on noudatettava tehostettujen sääntöjen piiriin kuuluviin määritystoimistoihin sovellettavia sääntöjä ja joihin sovelletaan SEC:n säännön 17Ad-22 e alakohdassa vahvistettua tehostettua kehystä, jäljempänä ’tehostettujen sääntöjen piiriin kuuluviksi määritystoimistoiksi luokitellut keskusvastapuolet’, on katsottava vastaavan asetuksessa (EU) N:o 648/2012 säädettyjä vaatimuksia, kun tällaisten keskusvastapuolten sisäiset säännöt ja menettelyt sisältävät erityisiä riskinhallintatoimenpiteitä sen varmistamiseksi, että alkumarginaalit lasketaan ja kerätään kyseisen täytäntöönpanopäätöksen 1 artiklassa vahvistettujen parametrien perusteella.

(2) Hyväksyessään täytäntöönpanopäätöksen (EU) 2021/85 komissio ei kuitenkaan arvioinut, onko tehostettujen sääntöjen piiriin kuuluviksi määritystoimistoiksi luokiteltujen keskusvastapuolten noudatettava oikeudellisesti sitovia vaatimuksia, jotka vastaavat asetuksen (EU) N:o 648/2012 IV osastossa säädettyjä vaatimuksia, sellaisten kiinnelainavakuudellisten arvopapereiden osalta, joiden liikkeeseenlaskijana tai takaajana ovat valtion tukemat virastot Federal National Mortgage Association (Fannie Mae), Federal Loan Mortgage Corporation (Freddie Mac) tai Government National Mortgage Association (Ginnie Mae) ja joilla käydään kauppaa To-Be-Announced-periaatteella, jäljempänä ’TBA-tuotteet’. Unionissa ei ole TBA-tuotteita. Ne ovat lähinnä termiinituotteita ja myöhemmin toimitettavia tuotteita, ja Commodity Futures Trading Commissionin ja SEC:n sääntöjen ja tulkinnan mukaan TBA-tuotteet eivät kuulu ’swapin’ ja ’arvopaperipohjaisen swapin’ määritelmien (3) piiriin. Lisäksi TBA-kaupankäyntiä harjoitetaan sekä puhtaasti kahdenvälisesti että vähäisemmässä määrin inter-dealer-välitysjärjestelmien kautta. Jotta TBA-tuotteiden keskusvastapuolimääritystä koskevien Yhdysvalloissa sovellettavien oikeudellisten ja valvontajärjestelyjen voitaisiin katsoa vastaavan asetuksen (EU) N:o 648/2012 IV osastossa säädettyjä vaatimuksia, kyseisten oikeudellisten ja valvontajärjestelyjen olennaisen vaikutuksen olisi vastattava kyseisillä oikeudellisilla järjestelyillä ja valvontajärjestelyillä saavutettavia sääntelytavoitteita. Näin ollen vastaavuusarvioinnin tarkoituksena on todentaa, että Yhdysvaltojen oikeudellisilla ja valvontajärjestelyillä varmistetaan, että TBA-tuotteita määrittävät keskusvastapuolet eivät altista unioniin sijoittautuneita määritysosapuolia ja markkinapaikkoja suuremmille riskeille kuin unionissa toimiluvan saaneet keskusvastapuolet ne altistaisivat eivätkä tämän vuoksi aiheuta unionissa kohtuutonta järjestelmäriskiä.

(3) Tehostettujen sääntöjen piiriin kuuluviksi määritystoimistoiksi luokiteltuihin keskusvastapuoliin sovellettavista ensisijaisista säännöistä säädetään vuonna 1934 annetun Securities Exchange Act -säädöksen, jäljempänä ’Exchange Act -säädös’, 3 §:n a momentin 23 alakohdassa ja 17A §:ssä, vuonna 2010 annetun Dodd-Frank Wall Street Reform and Consumer Protection Act -säädöksen, jäljempänä ’Dodd-Frank-säädös’, VII ja VIII osastossa sekä SEC:n antamissa määräyksissä, erityisesti säännössä 17Ad-22, jäljempänä yhdessä ’ensisijaiset säännöt’. Näissä ensisijaisissa säännöissä ei kuitenkaan säädetä vähimmäisrealisointiajasta alkumarginaalien laskemista ja keräämistä varten. TBA-tuotteiden marginaalit lasketaan kolmen päivän realisointiajan perusteella. Tässä kolmen päivän realisointiajassa otetaan huomioon korkea likviditeetti TBA-markkinoilla, jotka ovat Yhdysvaltojen toiseksi suurimmat kiinteätuottoiset markkinat, ja se perustuu marginaalimalliin, joka on laadittu tarkoituksena varmistaa, että marginaalit kattavat mahdolliset riskit, joita keskusvastapuoli arvioi voivan esiintyä siihen asti, kun maksun laiminlyöneen osallistujan positiot on suojattu tai likvidoitu. Marginaalimallissa käytetään laskenta-aikaväliä, jossa otetaan huomioon viimeiset kymmenen vuotta ja tarvittaessa niitä edeltäneet markkinoiden stressikaudet, jotta voidaan varmistaa, että markkinoiden stressikaudet otetaan aina huomioon. TBA-tuotteiden marginaalien laskentasäännöissä ja -menettelyissä noudatetaan samanlaista lähestymistapaa kuin asetuksen (EU) N:o 648/2012 IV osastossa. Kyseisten sääntöjen ja menettelyjen tulosten arvioinnin sekä sen perusteella, riittävätkö ne lieventämään riskejä, joita unioniin sijoittautuneisiin määritysosapuoliin ja markkinapaikkoihin mahdollisesti kohdistuu, kyseisten sääntöjen ja menettelyjen voidaan katsoa vastaavan asetuksen (EU) N:o 648/2012 IV osastossa säädettyjä vaatimuksia, sellaisina kuin ne on määritelty komission delegoidun asetuksen (EU) N:o 153/2013 (4) 26 artiklan 1 kohdassa. Kyseisessä säännöksessä edellytetään, että keskusvastapuoli ottaa huomioon muiden kuin OTC-johdannaissopimusten vähintään kahden päivän ja OTC-johdannaissopimusten vähintään viiden päivän realisointiajan, jolloin marginaalit yleensä kerätään nettoperusteisesti.

(4) Lisäksi delegoidun asetuksen (EU) N:o 153/2013 28 artiklan 1 kohdassa edellytetään, että keskusvastapuolen on käytettävä vähintään yhtä kolmesta toimenpiteestä, joilla rajoitetaan myötäsyklisyyttä, jotta alkumarginaalit eivät alene liian alhaiselle tasolle vakaassa taloudellisessa tilanteessa eivätkä nouse jyrkästi stressikausina. Kyseiset toimenpiteet johtavat vakaisiin ja varovaisuusperiaatteen mukaisiin marginaaleihin. Ensisijaisiin sääntöihin ei sisälly tällaista erityisvaatimusta TBA-tuotteiden osalta. TBA-tuotteita määrittävillä keskusvastapuolilla on kuitenkin käytössään sisäiset säännöt ja menettelyt, joilla on myötäsyklisyyttä rajoittavia vaikutuksia. Keskusvastapuolten sitovat sisäiset säännöt ja menettelyt johtavat näin ollen sellaisiin olennaisiin vaikutuksiin, jotka vastaavat myötäsyklisyyden rajoittamista koskevien unionin sääntöjen vaikutuksia TBA-tuotteisiin.

(5) Tehostettujen sääntöjen piiriin kuuluviksi määritystoimistoiksi luokiteltuihin keskusvastapuoliin sovellettavia ja TBA-tuotteisiin liittyviä Yhdysvaltojen oikeudellisia ja valvontajärjestelyjä olisi sen vuoksi pidettävä unionin sääntöjä vastaavina edellyttäen, että tunnustamista hakevan TBA-tuotteita määrittävän keskusvastapuolen sitovat sisäiset säännöt ja menettelyt täyttävät tietyt riskienhallintaa koskevat vaatimukset. Keskusvastapuolen olisi erityisesti laskettava ja kerättävä TBA-tuotteita koskevat alkumarginaalit nettoperusteisesti laskettuna kolmen päivän realisointiajan perusteella. Lisäksi keskusvastapuolen olisi sovellettava TBA-tuotteiden osalta toimenpiteitä, joiden tarkoituksena on rajoittaa myötäsyklisyyttä ja jotka vakaiden ja varovaisuusperiaatteen mukaisten marginaalien tuottamisen näkökulmasta vastaavat mitä tahansa delegoidun asetuksen (EU) N:o 153/2013 28 artiklan 1 kohdassa säädetyistä kolmesta toimenpiteestä.

(6) Komissio päättelee, että tehostettujen sääntöjen piiriin kuuluviksi määritystoimistoiksi luokiteltuihin keskusvastapuoliin sovellettavia TBA-tuotteiden kaupankäyntiä koskevia SEC:n oikeudellisia ja valvontajärjestelyjä, jotka muodostuvat ensisijaisissa säännöissä ja tehostettujen sääntöjen piiriin kuuluviksi määritystoimistoiksi luokiteltujen rekisteröityjen keskusvastapuolten sisäisissä säännöissä ja menettelyissä vahvistetuista vaatimuksista, olisi pidettävä sellaisina oikeudellisesti sitovina vaatimuksina, jotka vastaavat asetuksen (EU) N:o 648/2012 IV osastossa säädettyjä vaatimuksia, sellaisina kuin ne on määritelty delegoidussa asetuksessa (EU) N:o 153/2013, siltä osin kuin kyseiset järjestelyt täyttävät tietyt riskinhallintavaatimukset.

(7) Jotta TBA-tuotteita määrittävistä keskusvastapuolista voisi tulla Euroopan arvopaperimarkkinaviranomaisen (ESMA) tunnustamia keskusvastapuolia, niiden olisi noudatettava tehostettujen sääntöjen piiriin kuuluviksi määritystoimistoiksi luokiteltuihin keskusvastapuoliin sovellettavia sääntöjä ja oikeudellisesti sitovia vaatimuksia, jotka täyttävät tietyt riskinhallintastandardit. ESMAn olisi asetuksen (EU) N:o 648/2012 25 artiklan 2 kohdan b alakohdan mukaisesti tarkistettava, että kyseiset riskinhallintavaatimukset ovat osa SEC:n valvoman ja unionissa tunnustamista hakevan TBA-tuotteita määrittävän keskusvastapuolen sisäisiä sääntöjä ja menettelyjä. ESMAn olisi erityisesti tarkistettava, että keskusvastapuoli soveltaa TBA-tuotteiden osalta nettoperusteisesti laskettuna kolmen päivän realisointiaikaa ja että se soveltaa sellaisia myötäsyklisyyden rajoittamiseen tarkoitettuja toimenpiteitä, jotka vakaiden ja varovaisuusperiaatteen mukaisten marginaalien tuottamisen näkökulmasta vastaavat jotakin asetuksen (EU) N:o 153/2013 28 artiklan 1 kohdassa säädetyistä kolmesta toimenpiteestä.

(8) Sen vuoksi täytäntöönpanopäätöstä (EU) 2021/85 olisi muutettava.

(9) Jotta voidaan varmistaa, että ESMA voi aloittaa TBA-tuotteita määrittävien keskusvastapuolten tunnustamismenettelyn viipymättä, tämän päätöksen olisi tultava voimaan kiireellisesti.

(10) Tässä päätöksessä säädetyt toimenpiteet ovat Euroopan arvopaperikomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla Muutetaan täytäntöönpanopäätöksen (EU) 2021/85 1 artikla seuraavasti: 1) Korvataan c alakohta seuraavasti: ”c) sellaisten kiinnelainavakuudellisten arvopaperien tapauksessa, joilla käydään kauppaa To-Be-Announced-periaatteen mukaisesti, kolmen päivän realisointiaika nettoperusteisesti laskettuna;” 2) Lisätään d alakohta seuraavasti: ”d) edellä a, b ja c alakohdassa tarkoitettujen sopimusten tapauksessa myötäsyklisyyden rajoittamiseen tarkoitetut toimenpiteet, jotka vastaavat vähintään yhtä seuraavista toimenpiteistä: i) sovelletaan vakuuspuskuria, joka on vähintään 25 prosenttia lasketuista vakuuksista ja jonka keskusvastapuoli sallii väliaikaisesti käytettävän kokonaan sellaisina kausina, joina lasketut vakuusvaatimukset kasvavat huomattavasti; ii) sovelletaan vähintään 25 prosentin painotusta laskenta-aikavälin stressikausien havaintoihin; iii) varmistetaan, etteivät vakuusvaatimukset ole pienempiä kuin ne, jotka laskettaisiin käyttämällä volatiliteettia, joka on arvioitu kymmenen vuoden historiallisella laskenta-aikavälillä.”

2 artikla Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

Tehty Brysselissä 4 päivänä huhtikuuta 2022. Komission puolesta Puheenjohtaja Ursula VON DER LEYEN

(1) EUVL L 201, 27.7.2012, s. 1.

(2) Komission täytäntöönpanopäätös (EU) 2021/85, annettu 27 päivänä tammikuuta 2021, U.S. Securities and Exchange Commissionin hyväksymiä ja valvomia keskusvastapuolia koskevan Amerikan yhdysvaltojen sääntelykehyksen vastaavuudesta Euroopan parlamentin ja neuvoston asetuksen (EU) N:o 648/2012 vaatimusten kanssa (EUVL L 29, 28.1.2021, s. 27).

(3) Yhdysvaltojen virallinen lehti (Federal Register, Vol. 77 No. 156), 13.8.2012, osa II, Commodity Futures Trading Commission, 17 CFR osa 1, Securities and Exchange Commission, 17 CFR osat 230, 240 ja 241, Further Definition of ”Swap”, ”Security-Based Swap”, and ”Security-Based Swap Agreement”; Mixed Swaps; Security-Based Swap Agreement Recordkeeping; Final Rule.

(4) Komission delegoitu asetus (EU) N:o 153/2013, annettu 19 päivänä joulukuuta 2012, Euroopan parlamentin ja neuvoston asetuksen (EU) N:o 648/2012 täydentämisestä keskusvastapuoliin liittyviä vaatimuksia koskevien teknisten sääntelystandardien osalta (EUVL L 52, 23.2.2013, s. 41).